Document ID: 32008R0859

KOMMISSIONENS FORORDNING (EF) nr. 859/2008
af 20. august 2008
om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart (1), særlig artikel 11, stk. 1, og
ud fra følgende betragtninger:
(1)
I forordning (EØF) nr. 3922/91 er det fastsat, at Kommissionen skal vedtage ændringerne af de fælles tekniske krav og administrative procedurer, der er opført i bilag III til forordningen, på grundlag af den videnskabelige og tekniske udvikling.
(2)
Bilag III til forordning (EØF) nr. 3922/91 bygger på et harmoniseret regelsæt, der er vedtaget af de fælles luftfartsmyndigheder (Joint Aviation Authorities, JAA), benævnt »fælles luftfartskrav - erhvervsmæssig lufttransport (flyvemaskiner), (JAR OPS 1)«.
(3)
Bilag III blev ajourført ved forordning (EF) nr. 8/2008 (2) for at tage højde for de ændringer af JAR-OPS, der er foretaget siden den 1. januar 2005 (ændring 9 til 12), forud for den dato, hvor bilaget finder anvendelse (den 16. juli 2008).
(4)
På grundlag af Det Europæiske Luftfartssikkerhedsagenturs videre arbejde og i afventning af, at gennemførelsesbestemmelserne i forordning (EF) nr. 8/2008 vedtages, bør dette bilag atter ændres for at indføje visse udførlige tekniske og driftsmæssige krav i relation til dette bilags væsentligste sikkerhedsaspekter.
(5)
De nye krav bør anvendes straks. Erhvervslivet og myndighederne har dog brug for tid til at efterkomme de komplekse bestemmelser i relation til operationer under alle vejrforhold og uddannelse af kabinepersonale.
(6)
Bilag III til forordning (EØF) nr. 3922/91 bør ændres i overensstemmelse hermed.
(7)
De i denne forordning fastsatte foranstaltninger er i overensstemmelse med udtalelse fra luftfartssikkerhedsudvalget, som er nedsat i medfør af artikel 12 i forordning (EØF) nr. 3922/91 -
UDSTEDT FØLGENDE FORORDNING:
Artikel 1
Bilag III til Rådets forordning (EØF) nr. 3922/91 erstattes af teksten i bilaget til denne forordning.
Artikel 2
1. Denne forordning træder i kraft på dagen for offentliggørelsen i Den Europæiske Unions Tidende.
2. Bestemmelserne i bilaget til denne forordning vedrørende OPS 1.1005, OPS 1.1010, OPS 1.1015, tillæg 1 til OPS 1.1005, tillæg 1 til OPS 1.1010, tillæg 1 til OPS 1.1015 og tillæg 3 til OPS 1.1005/1.1010/1.1015 finder anvendelse fra den 16. juli 2009.
3. Bestemmelserne i bilaget til denne forordning vedrørende OPS 1.430, OPS 1.435, OPS 1.440, OPS 1.450, OPS 1.455, OPS 1.460, tillæg 1 til OPS 1.430, tillæg 1 til OPS 1.440, tillæg 1 til OPS 1.450 og tillæg 1 til OPS 1.455 finder anvendelse fra den 16. juli 2011.
4. Indtil de i stk. 2 og 3 nævnte bestemmelser anvendes, gælder de tilsvarende bestemmelser i bilaget til forordning (EF) nr. 8/2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. august 2008.

Labels: 7
10
8
9